A Tanács határozata

(2001. december 20.)

a Közös konzuli utasítás VII. részének és 12. mellékletének, valamint a Közös kézikönyv 14a. mellékletének módosításáról

(2002/44/EK)

AZ EURÓPAI UNIÓ TANÁCSA,

tekintettel a vízumkérelmek megvizsgálására vonatkozó egyes részletes rendelkezések és gyakorlati eljárások végrehajtási hatásköreinek a Tanács részére történő fenntartásáról szóló, 2001. április 24-i 789/2001/EK tanácsi rendeletre [1],

tekintettel a határellenőrzések és a határőrizet végrehajtására vonatkozó egyes részletes rendelkezések és gyakorlati eljárások végrehajtási hatásköreinek a Tanács részére történő fenntartásáról szóló, 2001. április 24-i 790/2001/EK tanácsi rendeletre [2],

tekintettel a Belga Királyság kezdeményezésére,

mivel:

(1) A vízumkérelemmel kapcsolatban felszámítandó díjak a felmerülő eljárási költségeknek felelnek meg. A Közös konzuli utasítást és a Közös kézikönyvet ennek megfelelően kell módosítani.

(2) Az Európai Unióról szóló szerződéshez és az Európai Közösséget létrehozó szerződéshez csatolt, Dánia álláspontjáról szóló jegyzőkönyv 1. és 2. cikkének megfelelően Dánia e határozat elfogadásában nem vesz részt, ezért ez Dániát nem kötelezi és rá nem alkalmazható. Mivel e határozat az Európai Közösséget létrehozó szerződés harmadik része IV. címének rendelkezései értelmében a schengeni vívmányok továbbfejlesztésére irányul, Dánia, az említett jegyzőkönyv 5. cikkének megfelelően, az e határozat Tanács általi elfogadását követő hat hónapos határidőn belül határoz arról, hogy e határozatot nemzeti jogába átülteti-e.

(3) Az Izlandi Köztársaság és a Norvég Királyság vonatkozásában ez a határozat az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról szóló megállapodás alkalmazását szolgáló egyes szabályokról szóló, 1999. május 17-i 1999/437/EK tanácsi határozat [3] 1. cikkének B. pontjában említett területen a schengeni vívmányok rendelkezéseinek továbbfejlesztését jelenti.

(4) Az Európai Unióról szóló szerződéshez és az Európai Közösséget létrehozó szerződéshez csatolt, az Egyesült Királyság és Írország álláspontjáról szóló jegyzőkönyv 1. és 2. cikkének megfelelően Írország és az Egyesült Királyság e határozat elfogadásában nem vesz részt, ezért ez őket nem kötelezi és rájuk nem alkalmazható,

ELFOGADTA EZT A HATÁROZATOT:

1. cikk

A Közös Konzuli Utasítás VII. részének 4. pontja helyébe a következő szöveg lép:

"4. A vízumkérelmek feldolgozása eljárási költségeinek megfelelő felszámítandó díjak

A vízumkérelem feldolgozása eljárási költségeinek megfelelő felszámítandó díjakat a 12. melléklet tartalmazza.

Azonban olyan harmadik országbeli állampolgárok vízumkérelmei vonatkozásában, akik egy uniós polgárnak vagy egy, az EGT-megállapodás részes állama állampolgárának családtagjai és a szabad mozgáshoz való jogukat gyakorolják, semmilyen, az eljárási költségeknek megfelelő díjat nem számítanak fel."

2. cikk

A Közös konzuli utasítás 12. mellékletében és a Közös kézikönyv 14a. mellékletében:

- a cím és "Az egységes vízumok kiadása során euróban felszámítandó díjak" mondat helyébe az "A vízumkérelem feldolgozása eljárási költségeinek megfelelő díjak, euróban" szöveg lép,

- a táblázat után a melléklet a következő mondattal egészül ki:

"Ezeket a díjakat euróban, USA dollárban vagy a kérelem benyújtása szerinti harmadik ország nemzeti pénznemében kell felszámítani."

3. cikk

(1) Ezt a határozatot legkésőbb 2004. július 1-jétől kell alkalmazni.

(2) A tagállamok alkalmazhatják ezt a határozatot 2004. július 1. előtt, feltéve, hogy értesítik a Tanács Főtitkárságát arról az időpontról, amikortól erre képesek.

(3) Amennyiben a tagállamok mindegyike 2004. július 1. előtt alkalmazza ezt a határozatot, a Tanács Főtitkársága az Európai Közösségek Hivatalos Lapjában kihirdeti azt az időpontot, amikortól az utolsó tagállam is megkezdte a határozat alkalmazását.

4. cikk

Ennek a határozatnak a tagállamok a címzettjei az Európai Közösséget létrehozó szerződésnek megfelelően.

Kelt Brüsszelben, 2001. december 20-án.

a Tanács részéről

az elnök

C. Picqué

[1] HL L 116., 2001.4.26., 2. o.

[2] HL L 116., 2001.4.26., 5. o.

[3] HL L 176., 1999.7.10., 31. o.

--------------------------------------------------